PRILOGA

OSNUTEK SKLEP št. …/2010 SVETA MINISTROV AKP-EU

z dne 22. junija 2010

glede prehodnih ukrepov za obdobje od dne podpisa do dne začetka veljavnosti Sporazuma o drugi spremembi Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju 23. junija 2000, kakor je bil prvič spremenjen v Luxembourgu 25. junija 2005

SVET MINISTROV AKP-EU JE –

ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju 23. junija 2000 (1), kakor je bil prvič spremenjen v Luxembourgu 25. junija 2005 (2) (v nadaljnjem besedilu: Sporazum iz Cotonouja), in zlasti člena 95(3) Sporazuma,

ob upoštevanju naslednjega:

(1) Sporazum iz Cotonouja je bil sklenjen za obdobje 20 let z začetkom veljavnosti 1. marca 2000. Obenem je bila predvidena možnost njegove spremembe z revizijo vsakih pet let.

(2) Pogajanja za prvo spremembo Sporazuma iz Cotonouja so bila zaključena v Bruslju 23. februarja 2005. Sporazum o spremembi je bil podpisan v Luxembourgu 25. junija 2005 in je začel veljati 1. julija 2008.

(3) Pogajanja za drugo spremembo Sporazuma iz Cotonouja so se uradno začela na sestanku Sveta ministrov AKP-EU 29. maja 2009 in bila zaključena v Bruslju 19. marca 2010. Sporazum o drugi spremembi Sporazuma iz Cotonouja (v nadaljnjem besedilu: Sporazum), podpisan v Ouagadougouju 22. junija 2010, bo začel veljati po zaključku postopkov ratifikacije iz člena 93 Sporazuma iz Cotonouja.

(4) V skladu s členom 95(3) Sporazuma iz Cotonouja Svet ministrov AKP-EU sprejme potrebne prehodne ukrepe s katerimi se zajame obdobje od dne podpisa do dne začetka veljavnosti Sporazuma.

(5) Evropska unija, njene države članice in članice skupine afriških, karibskih in pacifiških držav (v nadaljnjem besedilu: pogodbenice) menijo, da je primerno zagotoviti začasno uporabo Sporazuma, ki začne učinkovati od dneva njegovega podpisa.

(6) Pogodbenice si bodo prizadevale zaključiti proces ratifikacije v dveh letih od dne podpisa Sporazuma –

SPREJEL NASLEDNJI SKLEP:

Člen 1

Začasna uporaba Sporazuma

Sporazum o drugi spremembi Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju 23. junija 2000, kakor je bil prvič spremenjen v Luxembourgu 25. junija 2005 (v nadaljnjem besedilu: Sporazum), se začasno uporablja od dne njegovega podpisa.

Člen 2

Izvajanje tega sklepa in začetek veljavnosti Sporazuma

Unija sprejme vse potrebne ukrepe za zagotovitev polnega izvajanja tega sklepa. Države članice Unije in članice skupine afriških, karibskih in pacifiških držav so pozvane, da sprejmejo ukrepe, za katere menijo, da so ustrezni za izvajanje tega sklepa.

Pogodbenice si prizadevajo za dokončanje vseh potrebnih postopkov za zagotovitev začetka polne veljavnosti Sporazuma v dveh letih od dneva njegovega podpisa.

Člen 3

Začetek veljavnosti in veljavnost tega sklepa

Ta sklep začne veljati na dan podpisa Sporazuma.

Uporablja se do začetka veljavnosti Sporazuma.